[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.10.2009

COM(2009) 573 végleges

A BIZOTTSÁG JELENTÉSE AZ EURÓPAI PARLAMENTNEK

27. éves jelentés a Közösség dömpingellenes, szubvencióellenes és védintézkedéssel kapcsolatos tevékenységeiről (2008) [SEC(2009)1413]

A BIZOTTSÁG JELENTÉSEAZ EURÓPAI PARLAMENTNEK

27. éves jelentés a Közösség dömpingellenes, szubvencióellenes és védintézkedéssel kapcsolatos tevékenységeiről (2008)

Bevezetés

A Bizottság benyújtja a 2008. évi jelentését az Európai Parlamentnek, melynek alapját a Parlament 1981. december 16-i, a Közösség dömpingellenes tevékenységeivel kapcsolatos állásfoglalása, valamint ipari, külkereskedelmi, kutatási és energiaügyi bizottságának jelentése képezi.

Ez a rövid jelentés áttekintést ad 2008 legfontosabb eseményeiről, és a korábbi évekhez hasonlóan csatolva van hozzá egy részletes mellékleteket tartalmazó alaposabb bizottsági szolgálati munkadokumentum is. A jelentés a munkadokumentum és fejezeteinek általános szerkezetét követi, hogy könnyen utána lehessen nézni az átfogóbb információknak.

A nyilvánosság számára ez a jelentés és a teljes munkadokumentum a következő weboldalon érhető el: http://ec.europa.eu/trade/issues/respectrules/anti_dumping/legis/

1. A jogszabályok áttekintése

A dömpingellenes, szubvencióellenes- és védintézkedésre vonatkozó vizsgálatokat a tanácsi alaprendeletek nyomán végzik. A meglévő jogszabályok áttekintése megtalálható a munkadokumentumban. Az alapvető dömping- és szubvencióellenes szövegekre az alábbiakban „alaprendelet(ek)ként” hivatkozunk.

2. Alapfogalmak

A kereskedelemvédelmi eszközökkel kapcsolatos vizsgálatokban használt terminológiáról és eljárásokról a munkadokumentum 2. fejezete ad áttekintést.

3. A kereskedelemvédelmi eszközök felülvizsgálata – megkezdődött a reflexiós időszak

A kereskedelmi biztos 2008 elején arra a következtetésre jutott, hogy a kereskedelemvédelmi intézkedések felülvizsgálatához vezető úton („zöldkönyv-folyamat”) hosszabb reflexiós időre van szükség ahhoz, hogy a nézetek közeledjenek egymáshoz. A kereskedelemvédelmi rendszer működésének javításához fontos előfeltétel, hogy az eszközök alkalmazásában érintett felek között megerősödjék a konszenzus Ilyen konszenzus egyelőre nem létezik − sem az iparban, sem az Európai Tanácsban, sem pedig az Európai Parlamentben.

4. Országos piacgazdasági státusz

Egy-egy dömpingellenes vizsgálat alkalmazásában valamely ország akkor tekinthető teljes mértékben piacgazdaságnak, ha teljesít öt kritériumot, amelyek részletesen meg vannak határozva az ehhez a jelentéshez csatolt munkadokumentumban.

A Bizottság szolgálatai 2008-ban is folytatták Kína, Vietnam, Örményország, Kazahsztán és Mongólia országos piacgazdasági státusz elnyerésére irányuló kérelmének értékelését. Kérelme alátámasztására az év során mind az öt ország további információkat szolgáltatott.

Az érintett országok a piacgazdasági státusz elbírálásának különböző szakaszaiban vannak.

Az érintett országokkal történt kétoldalú találkozókon kívül 2008 áprilisában nyolcadik alkalommal ült össze a Kína piacgazdasági státuszával foglalkozó munkacsoport. Összeállt egy előzetes értékelési jelentés, amely elismeri a haladást, ugyanakkor néhány hiányosságot is kiemel. A jelentést a tagállamok 2008 szeptemberében megvitatták és egyhangúlag támogatták. A Kínával folytatott szoros együttműködés 2009-ben is folytatódik.

2008 végén megindultak a következő, Vietnammal foglalkozó előzetes értékelési jelentés koncepcionális és szövegezési munkálatai is. A tagállamok várhatóan 2009 első félévének végén vitatják meg a jelentést. 2008 októberében ülésezett a Kazahsztán–EU együttműködési tanács, amely megvitatta a piacgazdasági státusz kérdéskörét is. A Bizottság készen állt, hogy 2008 őszén egy további ellenőrző kiküldetést végezzen Mongóliában, a mongol kormány döntésének következtében azonban a kiküldetés elhalasztódott. Az örmény dosszién végzett munka elsősorban az örmény kormánytól és más forrásokból érkezett információk alapos elemzéséből állt.

5 MEGHALLGATÓ TISZTVISELő

A Kereskedelmi Főigazgatóságon 2007 áprilisától működő meghallgató tisztviselőnek 2008 volt az első teljes munkaéve. A meghallgató tisztviselő közigazgatásilag a Kereskedelmi Főigazgatóság főigazgatójához kapcsolódik, tevékenységét azonban függetlenül látja el. A főigazgatónak tartozik jelentéstétellel.

A meghallgató tisztviselő fő feladata annak szavatolása, hogy az Európai Bizottság előtti kereskedelmi eljárások során teljes mértékben gyakorolni lehessen a védelemhez való jogokat. A meghallgató tisztviselő adott esetben a főigazgatónak is tanácsot ad a jogszerű eljárással és a felelős közigazgatással kapcsolatos kérdésekben, valamint minden, kereskedelmi eljárásokhoz kötődő témában.

2008-ban a meghallgató tisztviselő 11 dömpingellenes eljárás során (köztük egy kötelezettségvállalási ügyben) 19 meghallgatási kérelmet kapott, és 16 meghallgatást tartott. A meghallgató tisztviselő tartott két kontradiktorikus tárgyalást is, melyek során az érdekelt felek, köztük a közösségi gazdasági ágazat, az exportáló gyártók és az importőrök előadhatták érveiket.

Az érdekelt felek legtöbbször szemlátomást azért fordulnak a meghallgató tisztviselőhöz, hogy részletesebb magyarázatokat kapjanak azokban az esetekben, amikor kérelmeiket/érveiket elutasították. Ezen kívül azonban más kérdések is felmerültek, például a nem bizalmasan kezelendő dossziék minősége, a termékkör, az együtt nem működés, a piacgazdasági/egyéni elbánással kapcsolatos következtetések, valamint az okozott kárra és a Közösség érdekére vonatkozó érvek.

Az éves jelentéshez csatolt munkadokumentumban további részletek találhatók meghallgatásokról és az ülésekről, többek között ezek főbb témáiról is.

6. Információs és kommunikációs tevékenységek / Kétoldalú kapcsolatok

A kkv-knek szóló kereskedelemvédelmi segélyszolgálatot (Trade Defence Helpdesk for SMEs) a kereskedelemvédelmi eljárások bonyolultsága miatt hozták létre, ami kis méretük és széttöredezettségük miatt kkv-ket különösen is sújtja. Feladata, hogy sajátosan kkv-kre jellemző kereskedelemvédelmi kérdésekkel és problémákkal foglalkozzon általánosan és konkrét ügyek vonatkozásában is. A kereskedelemvédelemmel foglalkozó weboldal egy része kifejezetten a kkv-knak szól, és tartalmazza a kereskedelemvédelmi segélyszolgálat elérhetőségeit is.

A kapcsolattartó pontokhoz 2008-ban számos információkérés futott be, amelyek mindegyikére azonnal választ is adtak. A kérések egyaránt kiterjedtek a kereskedelemvédelmi eljárások lefolyására és tartalmára.

Kereskedelemvédelmi ügyekben néhány szemináriumot is szerveztek harmadik országoknak, mégpedig Szerbiának, Jordániának, Ukrajnának, Öböl Menti Együttműködési Tanácsnak, Albániának és Libanonnak. Ezen kívül Indiával sor került egy szubvenciós témákról szóló kerekasztal-beszélgetésre is.

7. A dömpingellenes, szubvencióellenes és védintézkedésekkel kapcsolatos vizsgálatok és intézkedések áttekintése

7.1. Általános tudnivalók

2008 végén a Közösségnek 128 dömpingellenes intézkedése (lásd az O. mellékletet), és 8 szubvencióellenes intézkedése (lásd a P. mellékletet) volt hatályban.

Az évben a Közösségbe irányuló teljes behozatal 0,6%-át érintette dömping- vagy szubvencióellenes intézkedés.

Az ezt követően tárgyalt kérdésekkel kapcsolatos részletek a jelentéshez csatolt munkadokumentumban találhatók meg. A munkadokumentum mellékleteire való hivatkozások a címek mellett találhatók.

7.2. Új vizsgálatok (A–E. és N. melléklet)

2008-ban 20 vizsgálat indult[1]. Ideiglenes vámot 5 eljárás során vetettek ki, végleges vám kivetésével 16 ügy zárult, 3 eljárás pedig intézkedés nélkül ért véget. További 2 dömpingellenes intézkedést hagytak 5 éves időtartamát követően automatikusan lejárni.

7.3. Felülvizsgálatok

A kereskedelemvédelmi szolgálatok munkájának jelentős része továbbra is felülvizsgálatokból áll: a 2004–2008-as időszakban ezek tették ki az összes megindított vizsgálat 62%-át. A 2004–2008-ig terjedő időszakra vonatkozóan a munkadokumentum 2. táblázata tartalmaz statisztikai információt.

7.3.1. Lejáró intézkedések felülvizsgálata (F. melléklet)

Az alaprendeletek 11. cikkének (2) bekezdése és 18. cikke úgy rendelkezik, hogy 5 év elteltével az intézkedések lejárnak, hacsak az intézkedés megszűnésére irányuló felülvizsgálat nem bizonyítja, hogy eredeti formájukban fenn kell tartani őket.

2008-ban 7 felülvizsgálat indult, 9 felülvizsgálat zárult a vám további 5 évre történő megerősítésével, 5 pedig az intézkedések megszüntetésével.

7.3.2. Időközi felülvizsgálatok (G. melléklet)

Az alaprendeletek 11. cikkének (3) bekezdése és 19. cikke az intézkedések érvényessége ideje alatt azok felülvizsgálatát írja elő. A felülvizsgálatok korlátozódhatnak a dömping/szubvenció vagy a károkozás szempontjaira.

2008-ban összesen 13 időközi felülvizsgálat indult, 20 időközi felülvizsgálat a vám megerősítésével vagy módosításával zárult, 6 vizsgálat pedig az intézkedések megszüntetésével.

7.3.3. „Egyéb” időközi felülvizsgálatok (H. melléklet)

2008-ban egy sor egyéb olyan felülvizsgálat is lezárult, amely nem tartozott az alaprendeletek 11. cikke (3) bekezdésének, illetve 19. cikkének hatálya alá, vagy amelynek megindításáról a Hivatalos Lapban nem jelent meg értesítés.

Az ilyen felülvizsgálatok közül 2008-ban 13 az intézkedések megerősítésével vagy módosításával, 1 pedig az intézkedések megszüntetésével végződött. Ezek többek között olyan kérdéseket érintettek, mint a kötelezettségvállalások eredményes figyelemmel kísérése, WTO vitarendezési eljárásokat követő intézkedések, intézkedések felfüggesztése stb.

7.3.4. Új exportőrre vonatkozó felülvizsgálatok (I. melléklet)

Az alaprendeletek 11. cikkének (4) bekezdése és 20. cikke „újdonsült exportőröknek szóló” és „gyorsított” felülvizsgálatot ír elő annak érdekében, hogy egyéni dömpingkülönbözetet vagy egyéni kiegyenlítő vámot lehessen megállapítani az olyan szóban forgó exportáló országokban található új exportőrökre, amelyek a vizsgálati időszak során még nem exportálták a terméket. Ezeknek az exportőröknek be kell mutatniuk, hogy valóban új exportőrök, és valóban a vizsgálati időszak után kezdtek a Közösségbe exportálni. Ilyenkor egyedi vámot lehet számukra kiszámítani, amely általában alacsonyabb az országos vámnál.

2008-ban új exportőrre vonatkozóan 1 felülvizsgálat indult.

7.3.5. Abszorpciós vizsgálatok (J. melléklet)

Amennyiben elegendő információ mutat arra, hogy – az eredeti vizsgálati időszakot követően, és az intézkedések bevezetését megelőzően vagy azt követően – az exportárak csökkentek, vagy a Közösségben az importált termék viszonteladói ára vagy az azt követő eladási ára egyáltalán nem, vagy nem kielégítő mértékben változott, akkor „abszorpciós” felülvizsgálat indítható annak megállapítására, hogy az intézkedés hatással volt-e a fent említett árakra. Az ilyen alacsonyabb exportárak figyelembe vétele érdekében újraszámolható a dömpingkülönbözet, illetve növelhető a vám. Az „abszorpciós” felülvizsgálatok lehetőségét az alaprendeletek 12. cikke és 19. cikkének (3) bekezdése tartalmazza.

2008-ban nem indult és nem is zárult le abszorpcióellenes felülvizsgálat.

7.3.6. Az intézkedések kijátszására irányuló vizsgálatok (K. melléklet)

Az alaprendeletek 13. és 23. cikke a vizsgálatok újraindításának lehetőségéről rendelkezik olyan esetben, amikor az intézkedések kijátszásáról bizonyíték áll rendelkezésre.

2008-ban 1 ilyen vizsgálat kezdődött, 1 kijátszásellenes vizsgálat a vám kiterjesztésével, 1 pedig a vám kiterjesztése nélkül végződött.

7.4. Védintézkedésekre vonatkozó vizsgálatok (L. melléklet)

Az Európai Közösségben 2008-ban nem volt védintézkedésekkel kapcsolatos tevékenység.

8. A dömping- és szubvencióellenes intézkedések végrehajtása

8.1. Kísérő intézkedések

A hatályos intézkedések nyomon követésére irányuló tevékenységek négy fő területre összpontosulnak: 1) a csalás megelőzése; 2) a kereskedelmi forgalom és a piac fejlődésének figyelemmel kísérése; 3) az eredményesség javítása a megfelelő eszközökkel és 4) a szabálytalan gyakorlatokkal szembeni fellépés. Ezek a tevékenységek lehetővé tették a kereskedelemvédelmi szolgálatoknak, hogy a végrehajtás területén ne csupán reagáló, hanem kezdeményező szerepet játsszanak.

8.2. A kötelezettségvállalások figyelemmel kísérése (M. és Q. melléklet)

A kötelezettségvállalások figyelemmel kísérése a végrehajtási tevékenységek része, mivel a kötelezettségvállalás a dömping- és szubvencióellenes intézkedések egyik formája. Kötelezettségvállalást a Bizottság akkor fogad el, ha biztosítottnak látja, hogy hatékonyan ki tudja küszöbölni a dömping vagy szubvenció káros hatásait.

2008 elején 38 kötelezettségvállalás volt hatályban. Az év folyamán a kötelezettségvállalási portfolióban a következő változások történtek: 3 vállalat kötelezettségvállalásai lejártak, 11 kötelezettségvállalási felajánlás pedig elfogadásra került. Így 2008 végére a hatályos kötelezettségvállalások száma összesen 46 lett.

9. Visszatérítések (U. melléklet)

Az alaprendeletek 11. cikkének (8) bekezdése és 21. cikkének (1) bekezdése lehetővé teszi az importőröknek, hogy igényt nyújtsanak be a beszedett vámok visszatérítésére, amennyiben kimutatható, hogy a befizetett vámok alapját képező dömping-/szubvenciókülönbözet megszűnt, vagy a hatályos vám szintje alá csökkent.

A 2008. évben 25 új visszatérítési kérelmet nyújtottak be (amelyek 55 beadványt fedtek le), 9 ügy lezárult, a Bizottság egyetlen teljes vagy részleges visszatérítést sem adott meg, 3 visszatérítési kérelmet el kellett utasítani, 6 kérelmet pedig visszavontak.

10. Bírósági felülvizsgálat: a Bíróság / Elsőfokú Bíróság határozatai

A Bíróság és az Elsőfokú Bíróság 2008-ban összesen 8 dömping-, illetve szubvencióellenes ítéletet hozott. Ezen kívül 10 végzést is kiadtak az év során dömping- és szubvencióellenes ügyekben. Néhány ítélet részletes összefoglalása megtalálható a munkadokumentumban.

Az évben 16 új ügyet indítottak, közülük tízet az Elsőfokú Bíróságon, hatot pedig a Bíróságon.

A munkadokumentum S. mellékletében szerepel a 2008 végén még függőben lévő, az Elsőfokú Bírósághoz és a Bírósághoz benyújtott dömping- és szubvencióellenes intézkedésekkel kapcsolatos ügyek listája.

11. Tevékenységek a Kereskedelmi Világszervezet (WTO) keretein belül

11.1. Vitarendezés a dömpingellenes intézkedések, szubvencióellenes intézkedések és a védintézkedések területén

A WTO szigorú eljárást ír elő a WTO-megállapodások alkalmazását érintő, WTO-tagállamok között felmerülő viták rendezésére.

A WTO 2008 januárjában elfogadta azt a jelentést, amelyet a WTO egyik testülete adott ki 2007-ben annak ügyében, hogy Norvégia kétségbe vonta az EU lazacdömping elleni intézkedéseit. Az EU 2008-ban megtette a jelentés megállapításainak végrehajtásához szükséges intézkedéseket.

2008 decemberében India benyújtott egy EU-val folytatandó konzultációk iránti kérelmet a WTO-nál a polietilén-tereftalátra (PET) vonatkozó dömping- és szubvencióellenes intézkedésekkel kapcsolatban.

Az ügyekről a jelentéshez csatolt munkadokumentumban olvashatók további részletek.

11.2. Egyéb WTO-tevékenységek

A dohai fejlesztési menetrend szabályokkal foglalkozó tárgyalócsoportja 2008 első felében találkozott, hogy megvitassa az elnökség első szövegtervezetét, amelyet 2007 novemberében küldtek körbe. A WTO tagságának jelentős többsége, köztük az EU is kiemelte, hogy a szöveg összességében kiegyensúlyozatlan. Ez különösen igaz volt a dömpingellenes és a halászati szubvenciókkal foglalkozó szövegtervezetekre. Sokan felhívták az elnököt, hogy a lehető leghamarabb adjon ki egy új, kiegyensúlyozottabb szöveget. Az év csúcspontját a júliusi miniszteri konferencia jelentette – ez azonban nem foglalkozott kifejezetten a szabályokkal.

Ezekkel a tevékenységekkel párhuzamosan folytatódott a Bizottság szolgálatainak részvétele a dömpingellenes gyakorlatokkal, a szubvenciókkal és kiegyenlítő intézkedésekkel, valamint a védintézkedésekkel foglalkozó bizottságokban. A bizottságok kétszer tartottak rendes ülést, hogy áttekintsék az értesítéseket és felvessenek olyan kérdéseket, amelyek különös érdeklődésre tartanak számot. A dömpingellenes gyakorlatokkal foglalkozó bizottság megállapodott a dömpingellenes intézkedésekről szóló féléves beszámolók új, közös formájában. A szubvenciók terén megvitatásra került a Közösség 2007. évi új, teljes körű támogatási értesítése, és a bizottság a tagok számos kérdésére is válaszolt.

12. Következtetés

Az előző évhez képest 2008-ban jelentősen növekedett mind a megindított új ügyek száma, mind pedig a kiszabott végleges intézkedéseké. Jelentősen esett azonban az intézkedés kiszabása nélkül végződő vizsgálatok száma, valamint a kivetett ideiglenes intézkedéseké is. Ami a megindított, lezárt, illetve befejeződött felülvizsgálatokat illeti, a tevékenységi szint összességében elmaradt a 2007.évi szinttől.

A „zöldkönyv-folyamat” esetében 2008-ban általánosan elfogadottá vált, hogy a kereskedelemvédelmi eszközök működésével kapcsolatos konszenzus megerősödéséhez további reflexiós időre van szükség.

A kereskedelemvédelmi szolgálatok 2008-ban is a legmagasabb színvonalon végezték a vizsgálatokat. Ebben az összefüggésben a szolgálatok továbbra is biztosították, hogy a folyamatban valamennyi fél jogai figyelembe legyenek véve. Ez volt a meghallgató tisztviselő tevékenységének első teljes éve. Végül a kereskedelemvédelmi szolgálatok a különböző érdekelt feleknek, valamint harmadik országbeli hatóságnak szervezett szemináriumokon keresztül biztosították a kérdéskörbe tartozó problémák tudatosítását és jobb megértését.

[1] A munkadokumentumban az 1. táblázat szolgál statisztikai információkkal azokról a 2003–2007 közötti új vizsgálatokról, amelyeket az alaprendeletek 5. és 10. cikkének rendelkezései alapján folytattak le.